Isma’il Haniyya

Isma’il Haniyya (, 1962 / 1963 – 31. heinäkuuta 2024) oli Palestiinassa sijaitsevaa Gazan kaistaa yksinvaltaisesti hallitsevan ääri-islamilaisen vastarintaliike Hamasin johtaja. 
Haniyya toimi Palestiinan pääministerinä vuoteen 2014 asti ja hänet valittiin Hamasin poliittiseksi johtajaksi vuonna 2017. Haniyyalla oli tärkeä rooli Hamasin ja Israelin välisissä aseleponeuvotteluissa Gazan sodan aikana, mutta israelilaiset salamurhasivat hänet heinäkuussa 2024.
Varhainen elämä.
Haniyya syntyi Al-Šatin pakolaisleirillä Gazan kaupungin länsipuolella, jossa hän asui vielä ennen kuolemaansa vaimonsa ja 12 lapsensa kanssa. Hänen vanhempansa pakenivat nykyisen Israelin Ashkelonin kaupungin alueelta vuoden 1948 sodan aikana. Haniyya opiskeli arabiankielistä kirjallisuutta Gazan islamilaisessa yliopistossa, josta valmistui 1987. Opiskeluaikoinaan hän edusti 1985–1986 Muslimiveljeskuntaa ylioppilaskunnassa.
Vuonna 1989 Israelin viranomaiset vangitsivat hänet vuonna 1989 kolmeksi vuodeksi, ja hänet karkotettiin 1992 neljänsadan muun aktivistin kanssa Etelä-Libanoniin. Haniyya palasi Gazaan joulukuussa 1993 ja hänestä tuli Gazan yliopiston dekaani. Kun Israel vapautti šeikki Ahmad Yasinin, Hamasin hengellisen johtajan, vankilasta 1997, Haniyya nimitettiin hänen avustajakseen.
Hamasin edustajana.
Israelilla on ollut tavoitteena salamurhata Hamasin sotilaalliset ja poliittiset johtajat. Syyskuussa 2003 Haniyya ja Yasin loukkaantuivat, kun Israel pudotti pommin Gazassa sijaitsevaan asuntoon. He ymmärsivät kuitenkin paeta paikalta kuultuaan lentokoneiden äänen. Israel surmasi pyörätuolin avulla liikkuneen Yasin myöhemmin helikopterista ammutuin ohjuksin hänen poistuttuaan moskeijan iltarukouksesta. Kun Yasin seuraaja Abdulaziz al-Rantisi salamurhattiin huhtikuussa 2004, Hamas on pitänyt johtajansa nimen salassa.
Haniyya oli Ghazi Hamadin kanssa yksi aikaisimpia, jotka ehdottivat Hamasin asettavan oman ehdokaslistan Palestiinalaishallinnon vaaleihin. Haniyyan kanta hävisi, koska se nähtiin Oslon sopimuksen hyväksymisensä.
Joulukuussa 2005 Haniyya valittiin Hamasin "Muutoksen ja uudistuksen listan" ensimmäiseksi ehdokkaaksi tammikuun 2006 vaaleihin. Hamas voitti vaalit ja sai 76 paikkaa 132:sta, jonka jälkeen se kutsuttiin muodostamaan hallitus. Neuvottelut koalitiosta Fatahin kanssa epäonnistuivat ja hallitukseen tuli lähinnä Hamasin edustajia. 
Pääministeriys.
Haniyya nousi pääministeriksi Hamasin voitettua maan parlamenttivaalit tammikuussa 2006, joissa se sai suurimman puolueen aseman Fatahilta. 
Israel reagoi Hamasia edustaneen hallituksen nimitykseen talouspakotteilla estäen Israelin palestiinalaisilta keräämän kuukausittaisen noin 50 miljoonan dollarin arvoisen verosumman siirron palestiinalaisten itsehallinnolle. Palestiinalaiset menettivät myös talousapunsa Yhdysvalloilta ja Euroopan unionilta. Palestiinalaiset saivat kuitenkin tukea arabimailta sekä talousapua Fatahia edustavan presidentti Mahmud Abbasille myönnettynä.
Haniyyaa estettiin 14. joulukuuta 2006 pääsemästä takaisin Gazaan hänen ensimmäiseltä valtiovierailultaan Egyptistä. Euroopan unionin tarkkailijat sulkivat rajan Israelin puolustusministeri Amir Peretzin käskystä. Israelin mukaan hänellä oli mukanaan 30 miljoonaa dollaria lahjoituksia käytettäväksi palestiinalaishallinnon menoihin. Hamasin ja presidentin kaartin välisestä tulitaistelusta raportoitiin. Haniyya erosi helmikuussa 2007 uutta kansallisuuden yhtenäisyyden hallitusta varten, jonka Hamas muodosti yhdessä Fatahin kanssa 18. maaliskuuta 2007. Hän kuitenkin jatkoi pääministerinä.
Gazan kaistan herruudesta Hamasin ja Fatahin välillä kesällä 2007 käytyjen taisteluiden jälkeen presidentti Mahmud Abbas ilmoitti erottavansa Haniyyan pääministerin tehtävistä. Haniyya toimi kuitenkin pääministerinä vuoteen 2014 asti.
Hamasin puheenjohtajana.
Haniyyan noususta Hamasin politbyroon puheenjohtajaksi oli keskusteltu jo vuonna 2016, kun muiden potentiaalisten ehdokkaiden väitettiin jääneen pois puheenjohtajakisasta. Hän aloitti virassa vuonna 2017.
Yhdysvaltain terroristilista ja kansainvälinen etsintäkuulutus.
Vuonna 2018 Haniyya päätyi Yhdysvaltain terroristilistalle yhdessä Harakat al-Sabireenin, Liwa al-Thawran ja Harakat Sawa’d Misrin kanssa.
Haniyya oli niiden Hamasin ja Israelin valtion edustajien joukossa, joista kansainvälinen rikostuomioistuin antoi pidätysmääräyksen toukokuussa 2024. Pidätysmääräys koski syytöksiä sotarikoksista.
Yksityiselämä.
Haniyya lähti Gazasta syyskuussa 2016 ja asettui asumaan Qatarin pääkaupunkiin Dohaan, jossa Hamasin puheenjohtaja Khalid Maš’al oli asunut vuodesta 2012 johtuen Hamasin tuesta islamistikapinallisille Syyrian sisällissodassa
Haniyya eli leveästi Dohassa ja seurasi Gazan sotaa sieltä käsin. Elämäntyyliä rahoitti Qatarin hallitus. Toisena tulonlähteenä oli 20 prosenti vero, jota kerätään Egyptistä Gazaan salakuljetettavista tavaroista. Haniyyan henkilökohtaiseksi omaisuudeksi arvioidaan 4 miljardia dollaria. 
Kuolema.
Iranin valtiolliset tiedotusvälineet kertoivat 31. heinäkuuta 2024, että Haniyeh oli salamurhattu Teheranissa, jossa hän oli osallistunut Iranin vasta valitun presidentin Masud Pezeškianin virkaanastujaisiin. Salamurha tapahtui Hamasin mukaan Haniyehin asuinpaikassa ja myös hänen henkivartijansa salamurhattiin.